Vrouespeler met 58 houe gestraf! | Netwerk24
Lee Ann Walker het die prys betaal omdat sy haar nie behoorlik van gholf se nuwe reëls vergewis het nie. Foto: Getty Images
Lee Ann Walker was Dinsdag reeds op die vyfde putjie van haar tweede ronde by die Pete Dye-baan in French Lick, Indiana, toe sy van haar flater bewus gemaak is.
’n Ander joggie in haar groep het haar ingelig van die reël, wat twee strafhoue vir elke oortreding beteken, maar die skade was reeds gedoen.
Reël 10.2b is verlede jaar aangebring en verhoed joggies om direk agter spelers op, onder meer, setperke te staan wanneer houe gespeel word.
Joggies is welkom om raad te gee, maar spelers moet alleen wees wanneer hulle ’n hou speel. Sodra ’n speler regmaak om ’n hou uit te voer, mag die joggie nie agter die speler staan nie.
Walker het 42 van haar 58 strafhoue vir haar eerste ronde ontvang, wat haar aanvanklike telling van 85 na 127 laat opskiet het. Die bykomende 16 strafhoue in haar tweede ronde voordat sy van die reël bewus gemaak is, het haar telling vir die tweede dag op 90 te staan gebring.
Sy was dus 73 houe oor die baansyfer in twee dae se spel, 39 houe meer as die volgende swakste telling.
“Wat kan jy doen? Dit is my skuld dat ek nie die reëls geken het nie,” sê Walker, wat deesdae as ’n huisagent werk nadat sy in 2008 laas in die LPGA-reeks gespeel het.
“Ek het niemand behalwe myself om te blameer nie. Les geleer.
“Hierdie is dalk my aanspraak op roem. Nie heeltemal hoe ek sou gehoop het om dit te doen nie.”
Meer oor: Lpga | Lee Ann Walker | Gholf | Europese Reeks | Pga